दो डॉक्टरों सहित छह लोग डेंगू से पीड़ित अलग-अलग अस्पतालों में चल रहा इलाज
By Prabhat Khabar | Publish Date: Sep 11 2019 2:09AM | Updated Date: Sep 11 2019 2:09AM
जमशेदपुर : बर्मामांइस इस्ट प्लांट में तीन लोग डेंगू की चपेट में आ गये हैं. इनमें दो बच्चे और एक महिला में डेंगू के लक्षण मिले हैं. इसके अलावा डेंगू से पीड़ित दो डॉक्टर व पूर्व उप मुख्यमंत्री सुधीर महतो के भतीजा कदमा उलियान निवासी विनय महतो का टीएमएच में इलाज चल रहा है. दो डॉक्टरों में डॉ भास्कर महतो और डॉ चिन्मय महतो शामिल हैं.
हल्का बुखार होने पर खून की करा रहे हैं जांच : लोग अब हल्का सा बुखार होने पर भी खून की जांच करा रहे हैं. बस्तीवासियों का कहना है कि मुख्य प्रवेश मार्ग पर ही गंदगी का अंबार लगा हुआ है. खटाल के कारण भी गंदगी है. खाली झाड़ीनुमा जगह पर गंदगी फेंके जाने से कचरा जमा हो गया है, जिसका उठाव नहीं हो रहा है. बारिश होने पर नाली का गंदा पानी जमा हो जाता है.
बस्ती के निचले इलाकों में नाली टूटी होने से गंदा पानी बारिश के पानी के साथ लोगों के घरों में प्रवेश कर जाता है. एंटी लार्वा का छिड़काव नहीं होने से मच्छर पनप रहे हैं. दो साल पहले हो चुकी है एक बच्ची की मौत : दो साल पहले इस बस्ती में डेंगू से एक बच्ची की मौत हो गयी थी. बच्ची की मौत के बाद परिजन आवास खाली कर दूसरी जगह चले गये. डेेंगू फैलने से लोगों में दहशत का माहौल है. इस्ट प्लांट बस्ती में साफ-सफाई जुस्को की ओर से करायी जाती है. डोर टू डोर कचरे का भी उठाव होता है. इधर ड्रेनेज सिस्टम ध्वस्त होने व बड़ी नालियों के टूटे होने से सफाई बाधित हो रही है. कूड़ेदान से कूड़े का उठाव भी रोज नहीं होता है.
इससे डेंगू के लार्वा तेजी से पनप रहे हैं. इन्हें है डेंगू : इस्ट प्लांट बस्ती लाइन नंबर तीन, क्वार्टर नंबर 36 निवासी आयुष मिश्रा को डेंगू है. उनका इलाज टाटा मोटर्स अस्पताल में चल रहा है. वहीं उनके पड़ोस (लाइन नंबर तीन, क्वार्टर नंबर 36 में ही रहने वाली रंजू देवी भी चार दिन से टाटा मोटर्स अस्पताल में भर्ती हैं. एक लाइन छोड़ चार नंबर के क्वार्टर नंबर 48 में रहने वाले 13 वर्षीय छात्र अनिकेत कुमार िसंह का भी पिछले एक सप्ताह से इलाज चल रहा है.